Las aventuras da la Giraffa rumantscha

anr

Quests dis è cumparì en rumantsch in nov cudesch per uffants. El sa numna “Bimba, la pitschna giraffa” e raquinta d’in amicizia particulara d’ina pitschna giraffa e d’in elefant creschì. Quels dus fan in grond viadi – atgnamain in viadi da furmaziun – tras l’Africa, quella “tiara grondiusa plain surpraisas” e passentan bels muments, savens era detg privlus sco ch’i vegn menziunà en l’introducziun. L’autur ed artist è Guido I. Tomaschett da Zignau, uss domicilià a Domat.

La naschientscha da Bimba 
“Bab, bab, ma raquintas ti in’istorgia” batlegian ils uffants mintga saira. E bab Guido sa tschenta sin l’ur dal letg e quinta da bestgas, da tiaras lontanas, d’aventuras plain tensiun, da privels per bestgas grondas e cunzunt per quellas pitschnas. Ils uffants taidlan cun ureglias avertas, pertge che bab Guido è in raquintader bun e versà. El enconuscha las bestgas da sias istorgias or da blers films da bestgas ch’el guarda cun passiun. Ed in bel di cumpara Bimba, la giraffa, sco protagonista principala da quests raquints. Las aventuras da Bimba sa mettan plaun a plaun en lingia sco las perlas d’ina culauna e furman in raquint pli lung e pli cumplex. Bab Guido cumenza alura er ad illustrar ses raquint, el sco dissegnader ed artist passiunà. Suenter ils maletgs vegn il pled scrit, sursilvan e tudestg.

Ils fegls sgulants daventan in cudesch
Ussa è il material cumplet e Guido I. Tomaschett vesa avant el la pussaivladad da realisar in da ses gronds giavischs – da stgaffir in cudesch per uffants cun si’ istorgia e ses maletgs. El cumenza a tschertgar sponsurs, donaturs, chasas edituras. Ma per l’ina chasa editura na sa cunfa Bimba cun la strategia da vendita, per l’autra na cunvegn la tematica cun il program actual. Malgrà tut las respostas negativas na vul Tomaschett sepulir quest project. Sustegnì da sia dunna prenda el sez per mauns la fatschenta e fundescha sia atgna chasa editura Artom. El chala er cun la tschertga da sponsurs damai ch’el na vul sentir sco murdieu. “Natiralmain, tut è ina ristga, cunzunt ina ristga finanziala. Ma jau hai emprendì bler tras la realisaziun da quest project. Oravant tut per l’avegnir. Mes giavischs profund è da pudair gudagnar in bel di tants raps cun malegiar e dissegnar per che mia famiglia ed jau possian viver da mai sco artist liber e independent.”

Engaschi social en Svizra ed a l’ester
Per Tomaschett è il bainstar da l’uman, oravant tut la tgira dals uffants ina da las dumondas las pli impurtantas. Quai resulta er cler da ses cudesch d’uffants “Bimba, la pitschna giraffa” cumbain ch’ils protagonists èn bestgas. Il grond ami patern, l’elefant Macumba, mussa il mund a la giraffa Bimba. Ma el va adina oravant e guarda ed observa, declera e renda attent sin las bellezzas, ma er sin ils privels. Pir vers la fin da l’istorgia, cur che Bimba ha gia ina tschert’experientscha, permetta Macumba ad ella da far in pèr agens pass. E Bimba fa dus experientschas essenzialas. Per l’ina emprenda ella da sa defender sez e per l’autra vesa ella ch’era ils gronds, ils creschids, ils elefants han inqual giadas tema. E Macumba, cumbain ch’el (u forsa perquai ch’el?) è gia vegl e sabi, na sa vargugna ina secunda da mussar sias temas, p. ex. dals chatschadurs d‘ivur. El è sincer vers sasez e vers Bimba. La pitschna giraffa n’è betg l’emprima ovra da Tomaschett. El s’ha p. ex. gia engaschà cun maletgs per ils malsauns dad Aids. In auter maletg, atgnamain ina litografia, ha el stgaffì e vendì la primavaira passada a favur da l’ospital d’uffants Cambodschan da Kantha Bopha per sustegnair quel project ambizius da Beat Richner, enconuschent sco cabarettist Beatocello.